अरविंद केजरीवाल के सीएम बनने पर दिल्ली के ऐतिहासिक रामलीला मैदान में AAP की सरकार के शपथ ग्रहण समारोह और इसके विज्ञापन पर 13.41 लाख रुपये खर्च हुए. खास बात तो यह है कि केजरीवाल हमेशा से ही सरकारी धन का दुरुपयोग रोकने की पैरवी करते आए हैं.

सूचना के अधिकार (आरटीआई) के तहत राष्ट्रीय राजधानी क्षेत्र दिल्ली सरकार के सामान्य प्रशासन विभाग से मिली जानकारी के अनुसार, केजरीवाल और मंत्री समूह के 28 दिसंबर, 2013 के शपथ ग्रहण समारोह में सामान्य प्रशासन विभाग पर 6 लाख, 33 हजार 802 रुपये का खर्च आया. इसके विज्ञापन का खर्चा 6 लाख, 7 हजार, 91 रुपये था. खानपान का खर्चा 26 हजार, 711 रुपये आया.

आरटीआई के तहत सिविल भवन अनुरक्षण मंडल के कार्यपालक अभियंता से प्राप्त जानकारी के अनुसार, रामलीला मैदान की बैरिकेडिंग करने के काम पर 73,913 रुपये खर्च हुए. सामान्य प्रशासन विभाग ने हालांकि AAP सरकार के शपथ ग्रहण के दौरान पानी की आपूर्ति, अग्निशमन सेवाएं, ऊर्जा विभाग, दिल्ली पुलिस, फूलों की व्यवस्था, मेट्रो शुल्क जैसे मदों में आए खर्च का ब्योरा नहीं दिया.

विभाग ने कहा, लोक निर्माण विभाग, उत्तर दिल्ली नगर निगम, दिल्ली जल बोर्ड, स्वास्थ्य व परिवार कल्याण विभाग, दिल्ली अग्निशमन सेवाएं, दिल्ली पुलिस, ऊर्जा विभाग तथा सूचना व प्रशासन विभाग भी इस शपथ ग्रहण समारोह आयोजन व्यवस्था में शामिल थे, जिसका खर्च ब्योरा कार्मिक व प्रशिक्षण विभाग, भारत सरकार से मांगा जाए.

गौरतलब है कि दिल्ली में अरविंद केजरीवाल के नेतृत्व में AAP की सरकार ने रामलीला मैदान में 28 दिसंबर, 2013 को शपथ ली थी. केजरीवाल के साथ छह मंत्रियों ने शपथ ली थी. हालांकि 49 दिन तक सरकार में रहने के बाद केजरीवाल सरकार ने 14 फरवरी, 2014 को उस समय इस्तीफा दे दिया था, जब वे विधानसभा में विवादास्पद जनलोकपाल विधेयक पेश करने में विफल रही.

सूचना के अधिकार के तहत दिल्ली सरकार के विभिन्न विभागों से यह जानकारी मांगी गई थी कि अरविंद केजरीवाल के नेतृत्व में सरकार के शपथ ग्रहण आयोजन में कितने रुपये खर्च हुए थे. यह भी कि रामलीला मैदान का शुल्क, टेंट, बिजली, इलेक्ट्रॉनिक व्यवस्था, पेयजल, नाश्ता, साज-सज्जा, फूलों की व्यवस्था, वाहन, मेट्रो शुल्क पर अलग-अलग मदों में क्या खर्च आया था. दिल्ली सरकार से यह भी जानकारी मांग गई थी कि दिल्ली पुलिस तथा अन्य बलों के कितने सुरक्षाकर्मियों को तैनात किया गया था और इस दौरान कितने मेटल डिटेक्टर व अन्य सुरक्षा उपकरण लगाए गए थे.